stanford-oval/wikipedia huggingface dataset:
לייב ארת'

כרזת המופע
לייב ארת' (Live Earth, מופע לכדור הארץ) הוא שמם של שורת קונצרטים של מוזיקת פופ ומוזיקת רוק, בהם השתתפו שורת אמנים שהתרחשו ב-7 ביולי 2007 (07.07.07). מטרת המופעים הייתה להעלות את המודעות לשינויי אקלים מעשי ידי אדם (התחממות עולמית), לעודד אנשים לחיות חיים סביבתניים יותר, ולעודד מס פליטת פחמן עולמי. באירועים השונים הופיעו למעלה מ-150 אמנים מרחבי העולם על מספר במות ביבשות שונות. דבר שהופך את המופע לאחד האירועים העולמיים גדולים ביותר בהיסטוריה. שמו של המופע והפורמט שלו דמו למופע עולמי קודם, לייב 8.
אחד הנואמים המרכזיים שנאם במופע בוושינגטון, היה סגן נשיא ארצות הברית לשעבר אל גור, שמאז הפסדו בבחירות לנשיאות ארצות הברית עסק בפעילות הסברה בנושא התחממות כדור הארץ. מכיוון שלא יכול היה להופיע בכל עיר ועיר, הוא הופיע בחלק מהערים כהולוגרמה. המופע היה הסיום הגדול של החודש העולמי לאיכות הסביבה, שיזם גור.
הופעות בולטות

הופעות בולטות במוקדים השונים:
ניו יורק - פוליס, קלי קלארקסון, הסמאשינג פאמפקינס, דייב מת'יוס בנד, אלישה קיז, פול אאוט בוי, אייקון, ג'ון מאייר, קניה וסט, קית' אורבן, לודקריס, רוג'ר ווטרס ובון ג'ובי.
לונדון - מדונה, רוג'ר טיילור, ביסטי בויז, בלאק אייד פיז, בלוק פארטי, קורין ביילי ריי, דמיאן רייס, סנואו פטרול, דייוויד גריי, דוראן דוראן, פו פייטרס, ג'נסיס, ג'יימס בלאנט, ג'ון לג'נד, קאסביאן, מטאליקה, פאולו נוטיני, הפוסיקט דולז, רייזורלייט, רד הוט צ'ילי פפרז וריי למונטיין.
סידני - קראודד האוס, ג'ק ג'ונסון, וולפמאדר, ג'ון באטלר טריו, מיסי היגינס, אסקימו ג'ו, סניקי סאונד סיסטם ופול קלי.
המבורג - כריס קורנל, אנריקה איגלסיאס, ג'ן דליי, ג'ולי, קייטי מלואה, מריה מנה, MIA., לילה דאונס, מיכאל מיטרמייר, ריימון, רוג'ר סיזרו, סשה, סילברמונד וסנופ דוג.
טוקיו - ריהאנה, קומי קודה, אקזיביט ולינקין פארק
שאנגחאי - שרה ברייטמן
ריו דה ז'ניירו - לני קרביץ, פארל ויליאמס ומייסי גריי.
הופעה מיוחדת התקיימה ביבשת אנטארקטיקה, שם הופיעה להקה בשם נונאטאק מול 17 אנשים.
במהלך שידור האירוע, בין ההופעות השונות, שודרו קטעי וידאו בשחור-לבן בהם שחקנים וידוענים שונים נתנו עצות לחיסכון באנרגיה, כגון שימוש בנורות פלואורסצנט קומפקטיות במקום בנורות ליבון, העדפת רכיבה על אופניים על פני נסיעה בכלי רכב, כיבוי מכשירי חשמל בתום השימוש ומיחזור נייר.
שידור המופע ברחבי העולם

לטענת המארגנים, הועבר השידור בכ-120 תחנות טלוויזיה, בהן צפו כשני מיליארד אנשים בעולם. לפי נתוני המידרוג בבריטניה צפו במופע רק כ-4.5 מיליון איש בשיא, פחות משליש מאלה שצפו במופע ההוקרה לנסיכה דיאנה שהתקיים מספר ימים קודם. בארצות הברית מספר הצופים אמנם היה רב יותר, כ-19 מיליון, אך זו עדיין לא הייתה התוכנית הנצפית ביותר באותו הערב.
בניגוד לשידור בטלוויזיה, שידור המופע באינטרנט נחשב להצלחה גדולה ונספרו כ-9 מיליון צפיות בקטעים השונים, אם כי לא ידוע מה סך האנשים שצפו בהם.
לייב ארת' בישראל

מופע הלייב ארת' שודר בארץ בערוץ 10, את חלק הראשון של המשדר הנחו לינוי בר גפן וקובי אוז, שגם הופיע על בימת המופע, כסולן להקת טיפקס ואת חלקו השני של המשדר הנחו עדן הראל וחיים אתגר. ברדיו שודר המופע בתחנת "רדיו רם".
בתל אביב, נערך מופע בכיכר רבין, אשר כוסתה לכבוד האירוע במרבד של דשא, ונכחו בו מאות אלפי צופים במהלך יומיים. המופע כלל, בין השאר, הופעות של טיפקס, שוטי הנבואה, מוש בן ארי, אפרת גוש וקורין אלאל. בנוסף להופעות היה ניתן למצוא בכיכר גם שוק אוכל אורגני גדול, מיצג סרטים אקולוגיים בהיכל מיוחד שהוקם בכיכר, מתחמי הופעות ופעילות יצירה לילדים, דוכני בגדים, תכשיטים ותיקים המיוצרים מחומרים ידידותיים לסביבה כגון צמח ההמפ, מתחם יוגה, דוכני מידע של עמותות וארגונים העוסקים בנושאי איכות הסביבה ומיצגים מיוחדים שעסקו במיחזור נייר ובמכוניות היברידיות.
בירושלים ארגנו ארגוני סביבה כמו החברה להגנת הטבע, מגמה ירוקה ואקולנוע הקרנות של סרטים בנושא סביבה כחלק מפסטיבל הקולנוע ירושלים בסינמטק ירושלים. בנוסף אורגנו סיורי הליכה ורכיבה על אופניים, ופעילויות נוספות במקום.
ביקורת על המופע

ג'ון באקלי, יועץ לחברות בנושא צמצום גזי חממה טען כי המופע העולמי גרם לפליטת 74,500 טון של גזי חממה, והעריך כי כדי לבטל את התרומה של המופע להתחממות העולמית, בין היתר כתוצאה מהטסתם של אמנים, בחלקם במטוסים פרטיים, למרחק כולל של קרוב ל-360 אלף ק"מ, יש צורך לשתול כ-100 אלף עצים.
על פי חישובים של מומחים ידרשו שתילתם של 150 עצים כדי לפצות על כמות הפחמן שנפלט מהאירוע בכיכר רבין, וכדי לפצות על כך ערוץ 10 הבטיח שישתלו בשמו 150 עצים.
ראו גם

אמת מטרידה
לייב 8
לייב אייד
הערות שוליים

↑  מופע Live Earth שבר שיא של צפיות באינטרנט: יותר מ-9 מיליון צופים, "גלובס", 9.7.2007
↑  מגנים על כדור הארץ? מופע לייב ארת' העולמי הפיק כ-74 אלף טון גז - 100 אלף עצים חדשים יידרשו לכיסוי הנזק ליטל דטל 10.7.07 the marker
↑  כך הובטח במהלך השידור של הלייב ארת' בתום האירועים בכיכר רבין
מדונה שרה את השיר hey you במופע לייב ארת'.
לפני הסער

| --- | --- |

 מידע כללי
 צייר:  נחום גוטמן
 תאריך יצירה:  1926
 טכניקה וחומרים:  צבע שמן על נייר מודבק על עץ לבוד
 ממדים בס"מ
 אורך:  72.5
 רוחב:  54
 נתונים על היצירה
 מספר יצירה:  B83.0011
 מיקום:  אוסף מוזיאון ישראל
"לפני הסער או "רועה העיזים" (1926) הוא ציור שמן מאת הצייר הישראלי נחום גוטמן.
הציור מציג את דמותו של רועה ערבי הצועד עם עדרו. הרועה מתואר לובש בגדים בסגנון מזרחי הכוללים חולצה לבנה עם וסט, שרוול כחול ואבנט אדום. הוא אוחז בידו האחת מקל רועים ובידו השנייה כד. דמותו תופשת את כל המישור הקדמי של הציור ומאחוריו מתואר העדר. סגנון הציור הוא אקספרסיבי ומעט נאיבי. נאביות זו מתבטאת, למשל, בתיאור הרועה. ראשו של הרועה, לדוגמה, מצויר בפרופיל ואילו גופו מתואר בפרופיל חלקי ("פרופיל 3/4"). גם אופן הנחת הצבע מעידה על ניסיון לתיאור חושני, המעניק לדיוק אנטומי חשיבות משנית. רקע הציור מציג נוף שומם ובו כמה בתים בסגנון ערבי הבנויים לאורך חוף הים. מבעד לשמיים הכהים מגיחה שמש.
על פי יגאל צלמונה ציור זה והציור "נושאת האלומות" (1926) מהווים מעין שני חלקים של דיפטיך, בהציגם "דימוי כפול של גבריות ונשיות" מזרחית אקזוטית. החל משנת 2010 מוצגים שני הציורים בתצוגת הקבע של האמנות הישראלית במוזיאון ישראל.
הערות שוליים

↑  ראו: צלמונה, יגאל, 100 שנות אמנות ישראלית, מוזיאון ישראל, ירושלים, 2010, עמ' 69–73.
לפני בוא החורף

| --- | --- |
כרזת הסרט
כרזת הסרט
 מבוסס על:  הסיפור "המתורגמן"
 בימוי:  ג'ון לי תומפסון 
 הופק בידי:  רוברט אמט גינה
 תסריט:  אנדרו סינקלר 
 עריכה:  ג'יימס ניוקומב
 שחקנים ראשיים:  חיים טופול דייוויד ניבן אנה קארינה
 מוזיקה:  רון גריינר 
 צילום:  גילברט טיילור 
 מדינה:  הממלכה המאוחדת 
 חברה מפיצה:  סרטי קולומביה 
 הקרנת בכורה:  ינואר 1969
 משך הקרנה:  107 דק' 
 שפת הסרט:  אנגלית 
 סוגה:  סרט דרמה 
 דף הסרט ב־IMDb
 
לפני בוא החורף (באנגלית: Before Winter Comes) הוא סרט קולנוע בריטי משנת 1969 בבימויו של ג'ון לי תומפסון, עם חיים טופול, דייוויד ניבן ואנה קארינה בתפקידים הראשיים.
התסריט מבוסס על הסיפור "המתורגמן" ("The Interpreter") מאת פרדריק קיפה שפורסם בעיתון ניו יורקר.
הסרט צולם באוסטריה מדרום לזלצבורג.
תקציר העלילה

לאחר מלחמת העולם השנייה בקיץ 1945, מקימים הבריטים מחנה באוסטריה לפליטים מארצות שונות. מטרת השהייה במחנה היא לזהות את הפליטים ולהחליט אם לשלחם לאזור הכיבוש הרוסי או האמריקאי.
מפקד המחנה הוא מייג'ור ברנסייד (דייוויד ניבן) שנשלח למקום לאחר שנפצע בקרב והוא צולע ונזקק למקל הליכה. סגנו הוא לוטננט פילגינטון (ג'ון הארט) שיודע פרט לאנגלית גם יוונית ולטינית אבל זה לא מספיק.
ברנסייד שואל את הקהל מי יודע שפות ומתקרב אליו בחור בשם ינוביץ' (חיים טופול) שאומר שהוא מדבר 13 שפות – רוסית, פולנית, הונגרית, יוונית, גרמנית, איטלקית, רומנית, בולגרית, סרבו-קרואטית, רומני, וקצת ערבית, יידיש וסינית.
ינוביץ' מתקבל לתפקיד וכעבור זמן קצר הוא משתלט על קבוצת הפליטים ומארגן את המחנה לסדר. הוא גם "מתווך" בין הבריטים לבין הרוסים בפיקודו של קפיטן קמנב (אורי לוי) בעניין מועדון החיילים ששני הצדדים תובעים לעצמם. ינוביץ' משכנע את ברנסייד להסכים לחלוקת המבנה באמצע וכולם שותים לכבוד זה.
ינוביץ' מכיר אלמנה אוסטרית צעירה בשם מריה (אנה קארינה), מספק לה את כל צרכיה ומנהל אתה יחסים אינטימיים. היא מקיימת יחסים גם עם מייג'ור ברנסייד.
ינוביץ' מארגן את המחנה לקראת ביקורו של הבריגדיר ביולי (אנתוני קווייל) שלכבודו הוא גם מארגן ומנצח על מקהלת פליטים ששרה את ההמנון הבריטי.
הרוסים מגלים שינוביץ' הוא עריק מהצבא האדום ודורשים את הסגרתו. ברנסייד נותן לו להימלט אבל הוא נלכד ומוחזר. כעת דורש הבריגדיר להסגירו לרוסים כדי למנוע מתיחות לא רצויה. ינוביץ' מועבר במשאית עם משמר כבד. הוא מגלה שקמנב יושב קדימה וחיוך עולה על פניו, אולי יצליח שוב להימלט.
צוות השחקנים

| שם השחקן/ית | שם הדמות | הערות |
| --- | --- | --- |
| חיים טופול | ינוביץ' | מתורגמן |
| דייוויד ניבן | מייג'ור ברנסייד | מפקד מחנה פליטים |
| אנה קארינה | מריה | אלמנה אוסטרית |
| אורי לוי | קפיטן קמנב | קצין רוסי |
| ג'ון הארט | לוטננט פילגינטון | סגן מפקד המחנה |
| אנתוני קווייל | בריגדיר ביולי |  |
לייב מורגנטוי

| --- | --- |

לייב מורגנטוי
 לידה:  20 ביולי 1905 פינסק, האימפריה הרוסית 
 פטירה:  25 במאי 1979 (בגיל 73) חולון, ישראל 
 מדינה:  ישראל 
 
לֶייבּ מוֹרגנטוֹי (ביידיש: לײב מאָרגנטױ, לעיתים מארגענטוי) הוא שם העט של חנן לייב ספוז'ניק (ביידיש: סאַפּאָזשניק; 20 ביולי 1905, פינסק – 25 במאי 1979, חולון), עיתונאי ומשורר ילדים יידי פולני-ישראלי.
ביוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
לייב מורגנטוי נולד בעיירה פינסק שבפלך מינסק, רוסיה (פולסיה; לאחר המלחמה בפולין) בשנת 1905, למשפּחה של בעלי מלאכה. הוא למד בּ"חדר מתוקן", ואחר כך בבית ספר יסודי בעברית וביידיש. כשהיה בן 13 עבד כשוליית-סנדלר ("ספוז'ניק" ברוסית פירושו סנדלר), והמשיך בלימודי הערב שלו.
עם הפלישה הנאצית לברית המועצות בשנת 1941, נמלט מורגנטוי לעומק ברית המועצות, נדד והיטלטל ברחבי המדינה, שהה בסמרקנד ואף הגיע למחנות סיביר. בּקיץ 1947, לאחר הרפטריאציה (שיבת הפולנים הגולים למדינתם), שב מורגנטוי לפולין, השתקע בעיר לודז' ועסק בעבודתו הספרותית. הוא כתב בפולנית, ברוסית, בעברית וביידיש.
ואף כתב מספר יצירות בתקופת השואה אשר מתארות את החיים בתקופה הזו מנקודת מבטו.
בשנת 1957 עלה מורגנטוי לישראל והשתקע עם משפחתו בעיר חולון.
נפטר בביתו שבשכונת ג'סי כהן בחולון באביב 1979, בשנה ה-74 לחייו.
הותיר אישה, בת ובן.
שיריו הראשונים של מורגנטוי הופיעו בעיתוני הילדים בפינסק ובווילנה. מאוחר יותר נדפסו שיריו בכתבי עת ועיתוני ילדים ביידיש בכל רחבי אירופה, אוסטרליה וישראל.
אחדים משיריו, כגון "עץ הכוכבים", הולחנו והושרו בפי זמרים ידועים, כגון חוה אלברשטיין, והפכו לשירי זמר מוכרים.
ספריו

רואינען אין זון: לידער און פאעמען, לודז': יידיש-בוך, 1949. ('חורבות בשמש: שירים ופואמות')
ביי דער ארבעט קלינגט דאס ליד: לידער, ורשה: יידיש בוך, 1950.
אלדאס גוטס פאר אייך, ורשה: יידיש בוך, 1957. (לילדים)
צער און פרייד: לידער און פאעמען, 1928–1968, יובל-אויסגאבע, תל אביב: המנורה, תשכ"ט 1968.
ספריו > בתרגום עברי

עץ הכוכבים; תרגמו: אוריאל אופק, יורם טהרלב, דוד פאיאנס, אשר שופט ואפרים תלמי; ציר: אריה מוסקוביץ, תל אביב: יסוד ('מרגנית: ספריה לגיל הרך'), תשל"ח 1977.
מולא אהרון הכהן

מולא אהרון הכהן (1910 לערך)
מולא אהרן הכהן (1843 - 13 במאי 1918) היה שד"ר, ממעוררי עליית יהודי פרס לארץ ישראל.
לקריאות נוספות

רפאל חיים הכהן, אבנים בחומה, בהוצאת "בית עלים", דפוס רפאל חיים הכהן, ירושלים 1970.
הערות שוליים

↑  "גורל יד יוסף", ספר הגורלות לפי צפונות התנ"ך, הוצאת מ.א.ה הפקות (2003)
↑  רפאל חיים הכהן, "אבנים בחומה", הוצאת דפוס רפאל חיים הכהן בע"מ, תש"ל
↑  רפאל חיים הכהן, "אבנים בחומה", עמ' 40–41. וכן הערה 1 באותם עמודים. – אברהם יערי "הקשרים בין יהודי פרס וארץ ישראל", חוברת מחניים ט"ז, עמוד 11
↑  אודי י' מזרחי-צורף, "בית הכנסת אורחים כוננו בעיר ירושלים", בתוך: שרשרת הדורות, כרך כ"ו, גיליון מס' 3, כסלו תשע"ב, דצמבר 2011, עמ' 10-4; הנ"ל, "ליישב הכנסת אורחים בעיר הקודש", עת־מול 229, תמוז תשע"ג, עמ' 3–5. במאמר זה ניתן לראות תצלומים של כתב השד"רות והחותם.
↑  גיורא פוזיילוב, "העדה הספרדית בירושלים בהתפתחותה בשלהי השלטון העת'מאני, התר"ל-התרע"ד (1914-1870)", עבודה לשם קבלת ד"ר לפילוסופיה, אוניברסיטת בר-אילן, תשס"ב, עמ' 231
↑  אמנון נצר, "הפעילות הציונית באיראן מהצהרת בלפור ועד חוזה סאן רמו, פעמים, ירושלים 1979, עמ' 25
לפני החוק

| --- | --- |

"Mann zwischen Gittern" - איור של קפקא משנת 1924
 מידע כללי
 מאת:  פרנץ קפקא
 שפת המקור:  גרמנית
 סוגה:  Erzählung 
 הוצאה
 תאריך הוצאה:  1915
 תאריך הופעה ראשונה:  מהדורת השנה החדשה 1915 של השבועון היהודי "Selbstwehr"
 
לפני החוק (או "לפני שער החוק", בגרמנית: Vor dem Gesetz) הוא סיפור קצר מאת פרנץ קפקא, המופיע ברומן "המשפט" לקראת סופו, כסיפור שמספר הכומר ליוזף ק'. הסיפור הופיע כסיפור עצמאי במהדורת השנה חדשה 1915 של השבועון היהודי "Selbstwehr", ולאחר מכן ב-1919 הופיע באוסף הסיפורים רופא כפרי, ופורסם כחלק מהרומן "המשפט" רק כאשר פורסם הרומן, ב-1925.
"לפני החוק" הוא משל שעוסק בשאלה קיומית שאיתה צריך להתמודד האדם בחייו.
נושא הסיפור הוא השאיפה לקבל רשות להיכנס לתוך החוק, שאיפה שאינה מתממשת עד מותו של בן הכפר. הוא מציג בן כפר שיושב לפני החוק ומחכה שהשומר בשער יתן לו רשות להיכנס. בן הכפר יושב וממתין לקבלת רשותו של השומר מתוך אמונה בכך שסיכוייו לעבור בשער בלא רשות כזו קלושים, לנוכח יתרונו הפיזי של השומר והעובדה שעל פי דברי השומר מצויים בהמשך הדרך שומרים נוספים חזקים עוד יותר. בן הכפר מנסה לשדל את השומר לאפשר לו להיכנס, אך אינו מנסה לעבור בשער בדרכים אחרות. בהיעדר רשות הוא יושב ורוטן במשך שנים. בערוב ימיו הוא מגייס את כל כוחותיו האינטלקטואליים ושואל את השומר הכיצד ייתכן שאף על פי שכל בני האדם רוצים להיכנס אל החוק אף אחד זולתו לא בא בשער במשך כל השנים. השומר משיב כי השער היה מיועד אך ורק לבן הכפר וכי עתה יש לסוגרו.
לקריאה נוספת

פרנץ קפקא, המשפט, תרגם מגרמנית אברהם כרמל, הוצאת שוקן, 1992. הסיפור "לפני החוק" מופיע בעמודים 205–206.
גלילי שחר, שארית ההתגלות - החוק, הגוף ושאלת הספרות, מוסד ביאליק, 2011, הפרק "על הסף".
עלי אלון, פרנץ קפקא - לפני החוק - עם פירוש "הפרעושים", הוצאת הקיבוץ המאוחד, 2000.
מרדכי שלו, גונבים את הבשורה, הוצאת דביר ומכון הקשרים, 2018, הפרק "'מעשה התאבדות הוא לא ללכת לבית הכנסת'", עמ' 527–538.
מרדכי שלו, גונבים את הבשורה, הוצאת דביר ומכון הקשרים, 2018, הפרק "ובשערו הפתוח אינך חפץ לבוא", עמ' 553–561.
לורנס פוסטר

| --- | --- |
אין תמונה חופשית
 לידה:  23 באוקטובר 1941 (בן 82) לוס אנג'לס, ארצות הברית 
 מוקד פעילות:  ארצות הברית 
 עיסוק:  מנצח
 סוגה:  מוזיקה קלאסית 
 פרופיל ב-IMDb
 
לורנס פוסטר (באנגלית: Lawrence Foster; נולד ב-23 באוקטובר 1941) הוא מנצח אמריקאי ממוצא רומני. כיום הוא המנהל האמנותי והמנצח הראשי של תזמורת הרדיו הלאומית של פולין והמנהל המוזיקלי של האופרה של מרסיי ושל התזמורת הפילהרמונית של מרסיי.
חיים מוקדמים

פוסטר נולד בלוס אנג'לס, קליפורניה, להורים רומנים. אביו נפטר כאשר פוסטר היה בן שלוש. מאוחר יותר הוא אומץ על ידי חותנו וזו הסיבה ששם המשפחה אינו רומני באופן מסורתי.
פוסטר למד ניצוח אצל המנצח הגרמני פריץ צווייג ופסנתר אצל ג'ואנה גראודן, שניהם בלוס אנג'לס. מוריו ומוריו האחרים כללו: קארל בוהם, ברונו ולטר, הנרי לואיס, ופרנץ וקסמן.
קריירה

פוסטר הפך למנצח בבלט של סן פרנסיסקו בגיל 18, ושימש כעוזר מנצח לזובין מהטה בתזמורת הפילהרמונית של לוס אנג'לס. הוא זכה בפרס הניצוח ע"ש סרגיי קוסביצקי בטנגלווד ב-1966. ב-1969 הוא מונה למנצח אורח ראשי של התזמורת הפילהרמונית המלכותית בלונדון. הוא שימש בין כמנהל מוזיקלי של התזמורת הסימפונית של יוסטון, פסטיבל המוזיקה אוג'אי, התזמורת הפילהרמונית של מונטה קרלו, הפילהרמונית של דיסבורג, התזמורת הסימפונית ירושלים, התזמורת הסימפונית של ברצלונה והתזמורת הלאומית של קטלוניה.
בשנת 1990, פוסטר מונה למנהל המוזיקלי של פסטיבל המוזיקה ובית הספר של אספן.
מ-2002 עד 2013, פוסטר היה המנהל המוזיקלי של תזמורת גולבנקיאן בליסבון, פורטוגל. הוא שימש גם כמנהל מוזיקלי של התזמורת הלאומית של מונפלייה ושל האופרה הלאומית של מונפלייה מ-2009 עד 2012. בפברואר 2012, פוסטר הוכרז כמנהל המוזיקלי הבא של האופרה של מרסיי ושל התזמורת הפילהרמונית של מרסיי. החל משנת 2019 פוסטר הוא המנהל האמנותי והמנצח הראשי של התזמורת הרדיו הלאומית של פולין.
פוסטר ידוע במיוחד כפרשן של יצירותיו של ג'ורג'ה אנסקו, וערך סקר מקיף של הקלטות מסחריות של המוזיקה של אנסקו. הוא שימש כמנהל אמנותי של פסטיבל ג'ורג' אנסקו מ-1998 עד 2001. בשנת 2003, פוסטר עוטר על ידי נשיא רומניה עבור שירותים למוזיקה הרומנית.
פוסטר הקליט מספר דיסקים לפנטטון,  כולל האופרה "אושר האוס" של גורדון גטי, הסימפוניות של שומאן, יצירות תזמורתיות מאת קודאי, בארטוק וליגטי, וקונצ'רטי לפסנתר וכינור מאת ברוך, קורנגולד, רחמנינוב, גריג ושופן, עם מגוון סולנים. ההקלטה שלו ל"אדיפה" של אנסקו זכתה בפרס Grand Prix du Disque מהאקדמיה ע"ש שארל קרוס בצרפת.
לייביה

| --- | --- |
סמל לייביהסמל לייביה

תמונה פנורמית של העיר
 מדינה:  ספרד ספרד
 קהילה אוטונומית:  קטלוניה קטלוניה
 מחוז:  ז'ירונה
 בירת העיירה:  Llivia 
 שפה רשמית:  קטלאנית 
 שטח:  12.9 קמ"ר
 גובה:  1,224 מטרים
 אוכלוסייה:  ‏
  ‑ בעיירה:  1,506 (2023)
 קואורדינטות:  42°27′50″N 1°58′45″E﻿ / ﻿42.463929°N 1.979071°E﻿ / 42.463929; 1.979071 
 אזור זמן:  UTC +1
 www.llivia.org
  מפת מיקום  מפה מפורטת   (למפת ספרד מוגדלת) מדריד ברצלונה בילבאו חיחון סרגוסה ואיאדוליד מאלגה קורדובה סביליה גרנדה פלמה מורסיה ויגו ולנסיה מרידה צרפת צרפת פורטוגל מרוקו אלג'יריהלייביה(למפת ספרד רגילה) מדריד ברצלונה בילבאו חיחון סרגוסה ואיאדוליד מאלגה קורדובה סביליה גרנדה פלמה מורסיה ויגו ולנסיה מרידה צרפת צרפת פורטוגל מרוקו אלג'יריהלייביה(למפת קטלוניה רגילה) ברצלונה טראסה טרגונה ליידה ז'ירונה צרפת א. הים התיכון ולנ. אראגוןלייביה(למפת קטלוניה מוגדלת) ברצלונה טראסה טרגונה ליידה ז'ירונה צרפת א. הים התיכון ולנסיה אראגוןלייביה    מיקום העיר לייביה ביחס למחוז ז'ירונה tabBackground:;tabBorder:#aaa;defaultTab:0;
 
לייביה (בקטלאנית: Llívia) היא רשות מקומית השייכת למחוז ז'ירונה שבספרד.
הרשות ידועה בשל היותה מובלעת ספרדית בהרי הפירנאים בתוך שטח צרפת. היא מרוחקת 2 ק"מ מגבולה הצפוני של ספרד. מצבה זה נקבע בשנת 1659 בהסכם עם צרפת, ולפיו הועברו לזו האחרונה כפרים באזור הפירנאים, ואילו לייביה נחשבה כעיר. אחרי מלחמת האזרחים בספרד הועלתה האפשרות שהמובלעת תהיה תחת שלטון הרפובליקנים, שנוצח, אך אפשרות זו לא התגשמה. שטחה 12.83 קמ"ר.
דמוגרפיה

| שנה | 1900 | 1930 | 1950 | 1970 | 1986 | 2007 | 2008 | 2009 | 2010 | 2021 |
| --- | --- | --- | --- | --- | --- | --- | --- | --- | --- | --- |
| תושבים | 941 | 743 | 755 | 856 | 930 | 1,388 | 1,517 | 1,589 | 1,608 | 1,504 |
מונבז הראשון

| --- | --- |
 לידה:  המאה ה־1 לפנה״ס 
 בן או בת זוג:  הלני המלכה 
 
מֻנבָּז הראשון היה מלכה של מדינת חדייב תחת האימפריה הפרתית בשנות העשרים והשלושים של המאה הראשונה לספירה. הוא היה אחיה ובעלה של הלני המלכה, וילדיהם היו מונבז השני וזוטוס השני. מדרש בראשית רבה מזהה את דמותו של מונבז הראשון עם דמותו של המלך תלמי השני (בראשית רבה, פרשה מ"ו, פסקה י').
הערות שוליים

↑  Hornkohl, Aaron (2014). Ancient Hebrew Periodization and the Language of the Book of Jeremiah: The Case for a Sixth-Century Date of Composition. p. 249. ISBN 9789004269651. נבדק ב-14 באוקטובר 2021. {{cite book}}:  (עזרה)
↑  Debevoise, Neilson Carel. A political history of Parthia. Chicago, Ill.: University of Chicago Press, 1938, p. 165.
↑  "Queen Helena of Adiabene and Her Sons in Midrash and History - TheTorah.com". www.thetorah.com. נבדק ב-2021-04-14.
ערך זה הוא קצרמרבנושא היסטוריה ובנושא אישים. אתם מוזמנים לתרום לוויקיפדיה ו.
מארק אורבק

| --- | --- |

 לידה:  27 בדצמבר 1983 (בן 40) 
 מדינה:  אוסטריה 
 פרופיל ב-IMDb
 
מארק אורבק (בגרמנית: Marek Oravec; נולד ב-27 בדצמבר 1983) הוא שחקן אוסטרי.
ביוגרפיה

אורבק החל את קריירת המשחק שלו כשלוהק לשלושה תפקידים ראשיים בפסטיבל "שייקספיר בשטיריה" (Shakespeare in Styria) הנערך באוסטריה, ב-2006 שיחק את קאליבן במחזה הסערה, ב-2007 ו-2009 שיחק את רומאו ברומאו ויוליה ואת התפקיד בראשי במקבת'.
הוא עבר ללונדון והוא בוגר בית ספר למשחק בעיר (Drama Centre London).
קריירת משחק > בתיאטרון

תפקידו הראשון באנגליה היה בטרגדיה פאוסט, שהועלתה בתיאטרון בצ'יזיק.
ב-2011 הופיעה בתיאטרון המלכותי הלאומי בהצגה "המטבח" של ארנולד וסקר.
קריירת משחק > בקולנוע

ב-2008 שיחק בסרט מבצע ואלקירי
ב-2011 שיחק בסרט קפטן אמריקה.
ב-2014 גילם קצין SS בסרט זעם.
ב-2016 גילם שומר ראש בסרט הבלשים הבריטי "Our Kind of Traitor".
קריירת משחק > בטלוויזיה

ב-2015 גילם רוצח בסדרת המתח השוודית, "מודוס".
בנוסף, הוא התארח במספר סדרות טלוויזיה בריטיות.
הערות שוליים

↑  https://www.thirteen.org/blog-post/swedish-thriller-modus-pbs
| --- | --- |
בקרת זהויות :  GND: 1125050993  VIAF: 8825148705728537080005   WorldCat (עם VIAF): 8825148705728537080005 
ערך זה הוא קצרמרבנושא אישים. אתם מוזמנים לתרום לוויקיפדיה ו.
לייב לאונג'

הלייב לָאוּנְג' היא תוכנית המשודרת בתחנות הרדיו הבריטיות BBC Radio 1 ו-BBC Radio 1Xtra. את התוכנית הנחתה במקור ג'ו וילי באמצע השבוע, בשעות הבוקר. בהמשך, שודרה בצהרי היום של סופי השבוע ולאחר מכן שודרה בהנחייתה של פרן קוטון משנת 2009 עד 2015. החל ממאי 2015, מנחה אותה קלרה אמפו. במהלך התוכנית מופיעים אמנים ידועים שמבצעים בדרך כלל שיר אחד משלהם ושיר של אמן אחר, בפורמט אקוסטי. הלייב לאונג' עצמה היא גם חדר פיזי, הממוקם באולפני Radio 1, ממנו משודרות חלק מההופעות; עם זאת, בשל גודלו, רבים מהן מתקיימות באולפני BBC Maida Vale. משנת 2009, טרבור נלסון הנחה את התוכנית ב-BBC Radio 1Xtra, והוחלף על ידי די ג'יי אייס בשנת 2017.
השירים שנבחרו כגרסאות כיסוי הם לעיתים קרובות מסוגה מוזיקלית שונה לחלוטין לזה שמבצע האמן בדרך כלל, ומהווים מעין גרסה אלטרנטיבית מהמקור, המבוצעת מנקודת מבט שונה. גרסת הכיסוי של ג'יימי קולום ל-"Frontin'" של פארל ויליאמס הובילה לכך שקולום הוחתם בחברת התקליטים של ויליאם, סטאר טראק. בשנת 2019, ביצעה הזמרת-יוצרת האמריקאית טיילור סוויפט את השיר "I Can't Stop Loving You (Though I Try)" של פיל קולינס, בגרסה בשם "Can't Stop Loving You". הגרסה זכתה לשבחים ביקורתיים רבים, עד שקולינס עצמו הצהיר כי "[יש לה] קול כל כך יפה, היא בהחלט הצליחה בכך. מקסים אותי לשמוע את זה".
הופעות ואלבומים

| שם | פרטי האלבום | מיקומי שיא> UK | מיקומי שיא> IRE |
| --- | --- | --- | --- |
| Volume 1 |  השקה: 16 באוקטובר 2006  חברת תקליטים: סוני  פורמטים: תקליטור • הורדה דיגיטלית | 1 | — |
| Volume 2 |  השקה: 22 באוקטובר 2007  חברת תקליטים: סוני  פורמטים: תקליטור • הורדה דיגיטלית | 1 | — |
| Volume 3 |  השקה: 20 באוקטובר 2008  חברת תקליטים: סוני  פורמטים: תקליטור • הורדה דיגיטלית | 2 | — |
| Volume 4 |  השקה: 26 באוקטובר 2009  חברת תקליטים: סוני  פורמטים: תקליטור • הורדה דיגיטלית | 1 | — |
| Volume 5 |  השקה: 25 באוקטובר 2010  חברת תקליטים: סוני • יוניברסל  פורמטים: תקליטור • הורדה דיגיטלית | 1 | — |
| The Best Of |  השקה: 6 ביוני 2011  חברת תקליטים: סוני CMG  פורמטים: תקליטור • הורדה דיגיטלית | 2 | — |
| Volume 6 |  השקה: 31 באוקטובר 2011  חברת תקליטים: סוני CMG  פורמטים: תקליטור • הורדה דיגיטלית | 1 | — |
| BBC Radio 1's Live Lounge 2012 |  השקה: 29 באוקטובר 2012  חברת תקליטים: סוני CMG  פורמטים: תקליטור • הורדה דיגיטלית | 1 | — |
| BBC Radio 1's Live Lounge 2013 |  השקה: 28 באוקטובר 2013  חברת תקליטים: סוני CMG  פורמטים: תקליטור • הורדה דיגיטלית | 1 | — |
| BBC Radio 1's Live Lounge 2014 |  השקה: 27 באוקטובר 2014  חברת תקליטים: סוני CMG  פורמטים: תקליטור • הורדה דיגיטלית | 1 | 2 |
| BBC Radio 1's Live Lounge 2015 |  השקה: 30 באוקטובר 2015  חברת תקליטים: סוני CMG  פורמטים: תקליטור • הורדה דיגיטלית | 1 | 2 |
| BBC Radio 1's Live Lounge 2016 |  השקה: 11 בנובמבר 2016  חברת תקליטים: סוני CMG  פורמטים: תקליטור • הורדה דיגיטלית | 2 | 8 |
| BBC Radio 1's Live Lounge 2017 |  השקה: 17 בנובמבר 2017  חברת תקליטים: סוני CMG  פורמטים: תקליטור • הורדה דיגיטלית | 2 | 7 |
| BBC Radio 1's Live Lounge 2018 |  השקה: 23 בנובמבר 2018  חברת תקליטים: Sony Music  פורמטים: תקליטור • הורדה דיגיטלית | 6 | 18 |
"—" מציין סינגל שלא נכנס למצעדים או לא הופץ באזור זה.
ערכים קשורים

לאורך שנות הלייב לאונג', אירועים שונים של Radio 1 כללו תוכנית זו, וביניהן:
"Live Lounge Tour"
Ultimate Live Lounge
Live Lounge of 2010
A-Z of the Live Lounge
גרסאות כיסוי שבוצעו בלייב לאונג'